*Ministru kabineta* *atbildes vēstules projekts*

Uz 25.02.2020. Nr.1-5/35

Latvijas Republikas tiesībsargam

Par starptautisko aizsardzību saņēmušo ģimeņu

aizsardzību Latvijas Republikā

Atbildot uz Jūsu 2020.gada 25.februāra vēstuli Nr.1-5/35 (turpmāk – vēstule), kurā Ministru prezidents aicināts līdz 2020.gada 25.martam izvērtēt vēstulē identificētos trūkumus valsts atbalsta sniegšanā un cilvēktiesību nodrošināšanā Latvijā starptautisko aizsardzību saņēmušajām personām, jo īpaši ģimenēm ar nepilngadīgajiem bērniem, un informēt par plānotajiem risinājumiem, Ministru kabinets sniedz šādu viedokli.

Ministru kabinets daļēji piekrīt atsevišķiem vēstulē norādītajiem trūkumiem bēgļa un alternatīvo statusu saņēmušo personu integrācijas jautājumos, kas liecina, ka līdzšinējie pasākumi iespējams nav sasnieguši vēlamo personu integrācijas līmeni, tomēr vienlaikus vēlas vērst uzmanību uz pašreizējo situāciju un uzlabojumiem, kas tiek plānoti un ir īstenoti starptautisko aizsardzību saņēmušo personu sociālekonomiskai iekļaušanai.

Lai izstrādātu operatīvus risinājumus starptautiskās aizsardzības saņēmušo personu sociālekonomiskās iekļaušanas jomā un sekmētu sadarbību starp dažādām institūcijām, 2016.gada 14.novembrī Labklājības ministrijā tika izveidota pastāvīga ekspertu līmeņa darba grupa, kurā iekļauti pārstāvji no Labklājības ministrijas, Ekonomikas ministrijas, Vides aizsardzības un reģionālās attīstības ministrijas, Izglītības un zinātnes ministrijas, Kultūras ministrijas, Iekšlietu ministrijas, Latvijas Pašvaldību savienības, Nodarbinātības valsts aģentūras, Valsts sociālās apdrošināšanas aģentūras un Sabiedrības integrācijas fonda. Kopš darba grupas izveides tajā ir izskatīti problēmjautājumi, kas saistīti ar starptautiskās aizsardzības saņēmušo personu sociālekonomisko iekļaušanu, tostarp arī bēgļu un personu ar alternatīvo statusu mājokļu jautājumi. Minētie jautājumi bieži tiek pārrunāti arī citos formātos, tai skaitā Saeimas komisijās un darba grupās.

Kopš 2016.gada patvēruma meklētājiem, bēgļiem un personām ar alternatīvo statusu 12 mēnešus no statusa piešķiršanas brīža ir pieejams sociālā darbinieka un sociālā mentora pakalpojums. Minēto pakalpojumu pieejamību līdz 2022.gadam organizē Sabiedrības integrācijas fonds.

Plānojot turpmāko sociālā darba attīstību, Labklājības ministrija paredz sniegt metodisko atbalstu sociālā darba speciālistiem arī darbam ar bēgļiem un personām ar alternatīvo statusu, lai pašvaldības varētu strādāt ar minētajām mērķa grupām arī pēc Sabiedrības integrācijas fonda organizētā sociālā darbinieka un sociālā mentora pakalpojuma termiņa beigām 2022.gadā. Līdzīgi kā līdz šim, arī turpmāk Nodarbinātības valsts aģentūra nodrošinās bēgļu un personu ar alternatīvo statusu iesaisti aktīvajos nodarbinātības pasākumos un integrāciju darba tirgū, kā arī sniegs informāciju un konsultācijas patvēruma meklētājiem par darba tirgu Latvijā.

Ministru kabineta ieskatā sākotnēji ir jāsakārto jautājums par mājokļa pieejamību bēgļiem un personām ar alternatīvo statusu uzreiz pēc šī statusa piešķiršanas, nevis to atgriešanas no citām Eiropas Savienības dalībvalstīm, jo nespēja atrast mājokli šai mērķa grupai ir galvenais otrreizējās pārvietošanās cēlonis.

Ņemot vērā, ka pašreiz tiek izskatīts jautājums par Eiropas Savienības fondu finansējumu nākamajā plānošanas periodā (Patvēruma un migrācijas fonds 2021-2027, Eiropas Reģionālās attīstības fonds, Eiropas Sociālais fonds Plus) īstenojamiem pasākumiem trešo valstu valstspiederīgo integrācijai, turpmāk nacionālā līmenī paredzētas diskusijas arī par mājokļa pieejamības jautājumiem personām ar starptautiskās aizsardzības statusu un šo pasākumu sasaisti ar Nacionālā attīstības plāna 2021.–2027.gadam projektā noteiktajiem uzdevumiem. Piemēram, Labklājības ministrija sadarbojas ar Ekonomikas ministriju Eiropas Reģionālās attīstības fonda līdzekļu piesaistei sociālo mājokļu programmas (jaunu dzīvojamo ēku būvniecība, esošo dzīvokļu pārbūve vai atjaunošana) īstenošanai, paredzot iespēju dažādām sociālās atstumtības riskam pakļautām iedzīvotāju grupām, tostarp bēgļiem un personām ar alternatīvo statusu, saņemt atbilstošu mājokli.

Attiecībā uz pašvaldību iesaisti starptautisko aizsardzības statusu saņēmušo personu sociālekonomiskā iekļaušanā informējam, ka saskaņā ar Ministru kabineta 2016.gada 20.septembra protokollēmumu (protokols Nr.46, 40.§) “Informatīvais ziņojums "Par bēgļu un personu ar alternatīvo statusu uzņemšanas un sociālekonomiskās iekļaušanas pasākumu ietekmi uz pašvaldību budžetiem”” Vides aizsardzības un reģionālās attīstības ministrija katru gadu gatavo Ministru kabineta rīkojuma projektu “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, kas paredz no līdzekļiem neparedzētiem gadījumiem pašvaldībām piešķirt finansējumu, lai kompensētu faktiskos izdevumus, kas radušies, sniedzot finansiālo un materiālo palīdzību bēgļu un personu ar alternatīvo statusu uzņemšanas un sociālekonomiskās iekļaušanas pasākumiem iepriekšējā gadā.

**Vides aizsardzības un reģionālās attīstības ministrijas**

**kopš 2017.gada pašvaldībām izmaksātais finansējums**

**no valsts budžeta programmas “Līdzekļi neparedzētiem gadījumiem”**

|  |  |  |  |  |
| --- | --- | --- | --- | --- |
| **Nr.p.k.** | **Pašvaldība** | **Izmaksāts 2017.gadā** *par 2016.gadu, (euro)* | **Izmaksāts 2018.gadā**  *par 2017.gadu, (euro)* | **Izmaksāts 2019.gadā** *par 2018.gadu, (euro)* |
|  | **KOPĀ:** | **10 170** | **13 336** | **8 399** |
| 1. | Rīgas pilsētas domei | 9 926 | 10 137 | 4 841 |
| 2. | Jūrmalas pilsētas domei | 244 | 2 581 | 340 |
| 3. | Jelgavas pilsētas domei | - | 618 | 1 373 |
| 4. | Ropažu novada pašvaldībai | - | - | 1 845 |

No valsts budžeta programmas “Līdzekļi neparedzētiem gadījumiem” kompensē:

* pabalstus garantētā minimālā ienākumu līmeņa nodrošināšanai,
* pabalstus izglītības ieguves atbalstam,
* pabalstus individuālo mācību piederumu iegādei,
* skolēnu transporta izdevumus,
* skolēna un pirmsskolas izglītības iestādes ēdināšanas izdevumus,
* veselības aprūpes un medikamentu iegādes pabalstus,
* dzīvokļa pabalstus,
* dienas centru un patversmes pakalpojumus,
* ārkārtas pabalstus,
* pabalstus krīzes situācijā,
* pabalstus ikmēneša izdevumiem.

Atsaucoties uz vēstulē minēto par atgrieztās ģimenes ierobežotām iespējām saņemt valsts nodrošinātus tulka pakalpojumus, vēršam uzmanību, ka tulka pakalpojumi minētai mērķa grupai tiek nodrošināti Patvēruma, migrācijas un integrācijas fonda ietvaros, kur 75 % izmaksu tiek segtas no fonda finansējuma, bet 25 % - no valsts[[1]](#footnote-1). Tādējādi minētai ģimenei sniegtā tulka pakalpojumi tika segti daļēji arī no valsts puses.

Attiecībā uz vēstulē norādīto jaunuzcelto ēku Patvēruma meklētāju izmitināšanas centrā (turpmāk – centrs) Muceniekos nodošanu Labklājības ministrijas pārraudzībā, lai nodrošinātu arī starptautisko statusu saņēmušo personu izmitināšanu, norādām, ka Iekšlietu ministrija un Labklājības ministrija šādu risinājumu ir pārrunājušas, taču šis priekšlikums līdz šim nav guvis atbalstu. Iekšlietu ministrijas ieskatā ir vērtējama visu centra funkciju un ēku, nevis atsevišķas ēkas, nodošana Labklājības ministrijas pārraudzībā. Arī Valsts kontrole iepriekš ir norādījusi, ka patvērumu meklētāju izmitināšana, ņemot vērā citu valstu praksi, nav Iekšlietu ministrijai raksturīga funkcija.

Vienlaikus, ņemot vērā starptautisko pieredzi un ekspertu norādījumus, starptautisko statusu ieguvušo personu izmitināšana noteiktos centros, visticamāk, neveicinātu personu integrēšanos, jo tā būtu noslēgta vide, kurā saskarsme ar Latvijas valstspiederīgajiem būtu minimāla. Ministru kabinets piekrīt vēstulē norādītajam, ka, lai sasniegtu veiksmīgāku šo personu integrāciju, Nacionālā attīstības plāna 2021.–2027.gadam projektā noteikto uzdevumu ietvaros[[2]](#footnote-2) būtu jāvērtē subsidēta atbalsta mehānisma izveide, nodrošinot no Eiropas Savienības fondu līdzekļiem daļēju īres maksas segšanu par mājokli jebkurā Latvijas teritorijā, kur daļu izdevumu segtu pati persona, kurai piešķirts starptautiskās aizsardzības statuss.

Papildus jāatzīmē, ka centra pamatfunkcija ir nodrošināt patvērumu meklētāju izmitināšanu, nodrošinot sadzīvei nepieciešamos apstākļus patvēruma procedūras laikā. Līdz ar to apstāklis, ka centrs pašlaik nav pilnībā aizpildīts, nav pietiekams pamats mainīt tā funkcijas. Ņemot vērā migrācijas kopējās tendences Eiropas Savienībā, pastāv liela iespējamība, ka īsā laikaposmā patvēruma meklētāju skaits var pieaugt un centra kapacitāte vairs var nebūt pietiekoša tā pamatfunkcijas nodrošināšanai.

Attiecībā uz vēstulē norādīto cilvēktiesību nodrošināšanu starptautisko aizsardzību saņēmušajām personām, Ministru kabinets vērš uzmanību, ka saskaņā ar 1951.gada 28.jūlija Konvenciju par bēgļu statusu IV nodaļu „Labklājība”, kā arī tās 1967.gada 31.janvāra protokolu, pašlaik nodrošinātais atbalsts bēgļiem un personām ar alternatīvo statusu ir atbilstošs pašreizējām valsts budžeta iespējām. Ne minētā konvencija, ne direktīva 2011/95/ES nenosaka konkrētu atbalsta pasākumu apjomu starptautiskās aizsardzības saņēmējiem. Atbilstoši minētajām starptautisko tiesību normām būtiski ir nodrošināt vienlīdzības principus sociālās palīdzības, darba nodrošinājuma un izglītības jomā starp starptautiskās aizsardzības saņēmējiem no vienas puses un citiem ārvalstniekiem, kuri likumīgi uzturas valsts teritorijā, un vietējiem iedzīvotājiem no otras puses.

Tāpat Direktīvas 2011/95/ES preambulas 41.punkts paredz, ka dalībvalstij, nosakot uz starptautiskās aizsardzības saņēmējiem dalībvalstī attiecināmo tiesību, pakalpojumu un pabalstu sistēmu, jāņem vērā to īpašās vajadzības un konkrētās integrācijas problēmas, taču šādas vērā ņemšanas rezultātam nevajadzētu būt labvēlīgākam regulējumam par to, ko dalībvalsts nodrošina saviem valstspiederīgajiem.

Latvijā sociālā palīdzība ir no pašvaldības budžeta izmaksāts naudas vai mantiskais pabalsts ģimenēm vai atsevišķi dzīvojošām personām, kurām trūkst līdzekļu pamatvajadzību apmierināšanai. Sociālās palīdzības pabalsta piešķiršana balstās uz pabalsta pieprasītāju materiālo resursu (ienākumu, uzkrājumu, īpašumu) novērtēšanu. Šīs palīdzības mērķis ir sniegt materiālu atbalstu krīzes situācijā nonākušām trūcīgām un maznodrošinātām ģimenēm (personām), vienlaikus veicinot darbaspējīgo personu līdzdarbību situācijas uzlabošanā.

Ministru kabineta sēdē 2020. gada 25. februārī pieņemtajā protokollēmuma Nr.8 33.§ Nacionālā attīstības plāna 2021.–2027. gadam projektā (TA-261) ir skaidrots, ka sociālās aizsardzības sistēmas efektivitāti raksturo gan sociālo transfertu ietekme, gan sociālajai aizsardzībai atvēlētais finansējums. Pēdējo gadu laikā turpina samazināties sociālo transfertu ietekme uz iedzīvotāju ienākumiem, turklāt to īpatsvars iedzīvotāju ienākumos Latvijā ir būtiski zemāks nekā vidēji Eiropas Savienībā. Ņemot vērā nodokļu, pensiju un pabalstu sistēmas pārdales zemo ietekmi, Latvijā joprojām saglabājas viens no augstākajiem ienākumu nevienlīdzības rādītājiem Eiropas Savienībā. Tādēļ nabadzības un ienākumu nevienlīdzības mazināšana, tai skaitā ieviešot minimālo ienākuma līmeni, ir viens no lielākajiem izaicinājumiem plānošanas periodā.

Ņemot vērā iepriekšminēto, Ministru kabinets uzskata, ka vēstulē minētā aicinājuma pārskatīt valsts un pašvaldību atbalsta apmēru bēgļiem un personām ar alternatīvo statusu izpilde būtu nesamērīga pašreizējā Latvijā noteiktās minimālās algas, iedzīvotāju ienākuma nodokļa likmju, pašvaldību budžetu un sociālās palīdzības pabalstu apmēra situācijā. Šāda aicinājuma izpilde varētu arī radīt bēgļiem un alternatīvā statusa saņēmējiem labvēlīgāku regulējumu ienākumu nodrošināšanas jomā, nekā Latvijas valstspiederīgajiem, kas, savukārt, sabiedrībā varētu izraisīt neiecietību pret starptautiskās aizsardzības statusa saņēmējiem.

Jāatzīmē, ka lielākajai daļai personu, kuras Latvijā tika uzņemtas Eiropas Savienības izveidotā patvēruma meklētāju pārcelšanas un pārmitināšanas mehānisma ietvaros, Latvijā tika piešķirts alternatīvais statuss un izsniegtas uzturēšanās atļaujas, kā arī sniegta informācija par viņu pienākumiem un tiesībām pēc alternatīvā statusa saņemšanas. Vairumā gadījumu pēc starptautiskās aizsardzības statusa saņemšanas personas tomēr pieņēma lēmumu izceļot no Latvijas, neizmantojot iespēju saņemt paredzēto atbalstu Latvijā. Tāpat minētās personas turpmāk nav ievērojušas normatīvajos aktos noteiktās prasības attiecībā uzturēšanos valstī un uzturēšanās atļaujas reģistrēšanu un dokumentu atjaunošanu.

Vienlaikus, lai precizētu Patvēruma likumā un Imigrācijas likumā ietverto regulējumu un nodrošinātu vienotu tā atbilstību Eiropas Savienības tiesiskajam regulējumam, atvieglojot arī administratīvo slogu alternatīvo statusu saņēmušajām personām, Ministru kabinets 2019.gada 17.decembra sēdē ir atbalstījis likumprojektus “Grozījumi Patvēruma likumā” un “Grozījums Imigrācijas likumā” (protokols Nr.59, 17. § un 18.§) un 2020.gada 19.decembrī iesniedzis tos izskatīšanai Saeimā (likumprojektu reģistrācijas Nr. 542/Lp13 un Nr.543/Lp13).

Minētie likumprojekti paredz, ka alternatīvo statusu saņēmušajām personām pēc tam, kad tās būs saņēmušas termiņuzturēšanās atļauju pirmo reizi (uz vienu gadu), nākamajās reizēs tiks izsniegta termiņuzturēšanās atļauja uz diviem gadiem (līdz šim uz vienu gadu). Vienlaikus likumprojekts “Grozījums Imigrācijas likumā” paredz, ka turpmāk netiks noteikts reģistrācijas termiņš tām termiņuzturēšanās atļaujām, kas izsniegtas uz laiku, uz kādu Patvēruma likumā noteiktajā kārtībā personai piešķirts alternatīvais statuss. Tādējādi paredzēts atvieglot gan personu ar alternatīvo statusu, gan iestāžu administratīvo slogu un nodrošināt nacionālā regulējuma atbilstību Eiropas Parlamenta un Padomes 2011.gada 13.decembra direktīvas 2011/95/ES *Par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu* (turpmāk – direktīva 2011/95/ES) 24.panta 2.punktam.

Ņemot vērā minēto un atzīstot, ka vēl ir veicams apjomīgs darbs, lai Latvijā izveidotu ilgtspējīgu starptautiskās aizsardzības statusu ieguvušo personu sociālekonomiskās iekļaušanas sistēmu, īpaši personām no atšķirīgām kultūrām, pašlaik patvēruma un integrācijas procesos iesaistītās institūcijas risina jautājumus, kas vērsti uz starptautiskās aizsardzības statusu saņēmušo personu izceļošanas no Latvijas cēloņu novēršanu, vienlaikus arī nodrošinot piemērotus atbalsta pasākumus personām, kuras tiek atgrieztas no citām Eiropas Savienības dalībvalstīm, tādā apmērā, kas ir samērīgs ar Latvijas valstspiederīgajiem pieejamo atbalstu.

Ministru prezidents A.K. Kariņš

Iesniedzējs:

iekšlietu ministrs S.Ģirģens

S.Barks, 67219349

S.Vaivode, 66016749

S.Djačkova, 67021636

1. Tulku pakalpojumus sniedz Informācijas centrs iebraucējiem, kura darbību Patvēruma, migrācijas un integrācijas fonda ietvaros nodrošina biedrība „Patvērums „Drošā māja””. Granta līgums Nr.PMIF/12/2017/2/01. [↑](#footnote-ref-1)
2. Pašreiz šāda iniciatīva būtu vērtējama, piemēram, Nacionālā attīstības plāna 2021.–2027.gadam projekta 408.uzdevuma ietvaros - *sabiedrības izpratnes par daudzveidību kā resursu palielināšana, stiprinot starpgrupu un starpkultūru komunikācijas prasmes un saziņas intensitāti, dažādības vadību, kā arī diskriminācijas mazināšanu* [↑](#footnote-ref-2)